

**Spoštovane, spoštovani,**

**ponovno vas vabimo k udeležbi na letošnjem osrednjem strokovnem srečanju Slovenskega in Hrvaškega etnološkega društva!**

**17. vzporednice med slovensko in hrvaško etnologijo bodo potekale v Posavskem muzeju Brežice, od 3. do 4. oktobra, tematiko Sledi čezmejne mobilnosti bo razpravljalo več kot 20 referentov iz Slovenije in Hrvaške.**

**Spremljevalni program:**

* **Odprtje potujoče razstave: Na vrtu (ne)vidnih**

Predmeti, ki so del našega življenja, sveta, vsakdana in so bili zapuščeni na mejah med Hrvaško, Slovenijo in Italijo, pripovedujejo o nevidnih prehodih, ki puščajo vidne sledi. Na vrtu (ne)vidnih so razstavljeni predmeti, ki so jih zbrali profesorice/profesorji in študentke/študenti Univerze na Primorskem (UP FHŠ) in Univerze v Trstu (Transform4Europe) in Podiplomskega inštituta v Ženevi.

Avtorji: izr. prof. dr. Roberta Altin, izr. prof. dr. Katja Hrobat Virloget, red. prof. dr. Alessandro Monsutti, dr. Giuseppe Grimaldi.

* **Strokovna popoldanska ekskurzija, 4. oktober 2024: Brežice – Podbočje – Černeča vas – Brežice / obmejni kraji in ljudje**

**Podbočje (Občina Krško)**,vas z več kot 300 prebivalci, ki z veseljem razkažejo cerkev sv. Križa iz leta 1907, ki je največja v novomeški škofiji, repliko edinstvenega romanskega leva, ki krasi osrednji trg v vasi in je bil najden pod hribom Stari grad, 147 let staro vaško lipo, ki je v letu 2011 priznana kot drevesna naravna vrednota, gasilski dom iz leta 1908 s fresko sv. Florjana avtorja Mikija Mustra, kamniti most iz časa Ilirskih provinc (tehniški spomenik) ter Osnovno šolo Podbočje, ki je bila v letu 2011 nagrajena kot tretja najlepše urejena osnovna šola v državi. V šoli je postavljena stalna razstava *Pod Bočjem smo doma*, ki jo je pripravil Posavski muzej Brežice. Vas krasi 11 novih mostov nad hudourniškim potokom Sušica, pitna voda je na voljo vsakemu obiskovalcu, za kaj več (domač cviček in pristne jedi) pa poskrbi priznana Gostilna Gadova peč, kjer bomo imeli kosilo.

**Črneča vas (Občina Kostanjevica na Krki),** strnjeno gorjansko naselje s 120 prebivalci na sedlu med grebenoma Gorjancev in svetega Mohorja v občini Kostanjevica na Krki, je prepoznavna po nekdanjem obmejnem stražnem stolpu z zvonom iz časa turških vpadov. Stavba nekdanje šole je bila obnovljena z velikim trudom vaške skupnosti, ki se zaveda pomena kulturne dediščine in jo zavestno in vestno ohranja tudi za prihodnje generacije. V njej si bomo ogledali razstavo Spomini na osnovno šolo Črneča vas (1892–1971) (pripravil Posavski muzej Brežice v sodelovanju z Janezom Zakškom, upokojenim učiteljem geografije in zgodovine na Osnovni šoli Jožeta Gorjupa Kostanjevica na Krki in Občino Kostanjevica na Krki.) Občina Kostanjevica na Krki z vaško skupnostjo Črneča je prejemnica Valvasorjevega častnega priznanja Slovenskega muzejskega društva za leto 2023.

Za Organizacijski odbor 17. Vzporednic, 22. julij 2024

dr. Tanja Roženbergar, predsednica SED

Prijavnica v priponki.